Liikenne- ja viestintäministeriö ja sosiaali- ja terveysministeriö ovat sopineet suomalaisten puhelinoperaattoreiden ja hätäkeskuslaitoksen kanssa, että kaikille ulkomailta Suomeen palaaville matkustajille lähetetään koronavirusta koskeva tekstiviesti.

Viestin sisältö on tämä: ”Koronavirustiedote: Ulkomailta saapuessasi sovi poissaolosta (suositus 14 vrk) työ-, opiskelu-, ja päivähoitopaikan kanssa. Tietoa koronaviruksesta THL.fi.” Viesti lähetetään myös ruotsinkielisenä.

– On tärkeää, että aivan kaikki suomalaiset sisäistävät valtioneuvoston 12.3. tekemän päätöksen koko vakavuudessaan. Myös jatkossa tekstiviestipalvelu antaa viranomaisille kanavan, jolla voidaan välittää ajantasaista tietoa suoraan ihmisten puhelimiin, painottaa liikenne- ja viestintäministeri Timo Harakka.

Viestejä aletaan lähettää tänään lauantaina 14.3. Toimeksianto operaattoreille lähtee ennen puoltapäivää ja palvelu käynnistyy pian sen jälkeen.

Lisätietoja

osastopäällikkö Sabina Lindström, LVM, 040 527 6103

ministeri Harakan haastattelupyynnöt: erityisavustaja Matti Sadeniemi, 040 586 7234

KORJATTU Matti Sadeniemen puhelinnumero klo 11.58